b'\n_START_ARTICLE_\nKourajoki\n_START_SECTION_\nJoen nimi\n_START_PARAGRAPH_\nJoen varhainen tunnettu nimi on ollut Palojoki. T\xc3\xa4ll\xc3\xa4 nimell\xc3\xa4 se tunnettiin yleisesti esimerkiksi 1900-luvun alkupuolella, kun Huittisten hirvenp\xc3\xa4\xc3\xa4 l\xc3\xb6ydettiin ja kirjattiin muistiin. Varhaisempi tieto on vuonna 1856 julkaistussa Kalmbergin kartastossa, jossa joen nimi oli alajuoksulla kirjoitettu "Pallojoki" . T\xc3\xa4st\xc3\xa4 ajasta on muistona edelleen alajuoksulla oleva vanha Palojoen kyl\xc3\xa4. Nykykartoissa alajuoksua kutsutaan Kourajoeksi ja yl\xc3\xa4juoksua Kanteenmaalta l\xc3\xa4htien Palojoeksi. My\xc3\xb6s yl\xc3\xa4juoksulla on Palojoen ja Palosaaren kyl\xc3\xa4t.\n_START_SECTION_\nValuma-alueen kuvailua\n_START_PARAGRAPH_\nSeuraavassasa luetellaan joen merkitt\xc3\xa4vimm\xc3\xa4t sivuhaarat joen suulta kohti joen latvaa. Suluissa ovat sivujoen suun et\xc3\xa4isyys joen suulta ja sivuhaaran valmuma-alueen laajuus._NEWLINE_Kourajoki yhtyy Loimijokeen 20 kilometri\xc3\xa4 Loimijoen suistosta. Majaoja (7\xc2\xa0km ja 13\xc2\xa0km\xc2\xb2) on ensimm\xc3\xa4inen merkitt\xc3\xa4v\xc3\xa4 Kourajokeen laskeva oja joen suulta lukien._NEWLINE_Kourajoen toiseksi suurin sivujoki on Murronjoki (9\xc2\xa0km ja 54\xc2\xa0km\xc2\xb2), joka on 22 kilometri\xc3\xa4 pitk\xc3\xa4. Loimaan (aiemmin Alastaron) puolella sit\xc3\xa4 aletaan kutsua Alaiseksijoeksi. Hennijoen kyl\xc3\xa4n kohdalla jokea kutsutaan Hennijoeksi ja Kuljunmaassa sit\xc3\xa4 kutsutaan Alhonojaksi. Joen l\xc3\xa4hteen\xc3\xa4 on Leppisuon l\xc3\xa4nsireuna. Leppisuolla sijaitsee l\xc3\xa4ntinen Leppij\xc3\xa4rvi. Hennijoen kyl\xc3\xa4n kohdalla Hennijokeen yhtyy Lampij\xc3\xa4rven laskuoja._NEWLINE_Kalsinoja (12\xc2\xa0km ja 15\xc2\xa0km\xc2\xb2) tuo vedet Riuttanmaan peltoaukealta ja Ilmi\xc3\xb6noja (27\xc2\xa0km ja 10\xc2\xa0km\xc2\xb2) Ilmi\xc3\xb6nsuolta._NEWLINE_Palojoen (27\xc2\xa0km ja 75\xc2\xa0km\xc2\xb2) voidaan katsoa alkavan Ilmi\xc3\xb6nojan yhtym\xc3\xa4kohdasta. Joki on 18 kilometri\xc3\xa4 pitk\xc3\xa4 ja se tuo Isosuon, Leppisuon ja Telkusuon vedet sek\xc3\xa4 Lylysuon-, Arkkuinsuon-, Vihalaidansuon- ja Varvusensuon turvetuotantoalueiden vedet Punkalaitumenjokeen. Leppisuolla sijaitsee it\xc3\xa4inen Leppij\xc3\xa4rvi._NEWLINE_Kalmbergin kartaston perusteella vaikuttaa silt\xc3\xa4, ettei alueella ole harrastettu j\xc3\xa4rvien laskua tai kuivattamista.'